ROZHODNUTIE RADY
z 12. februára 2007,
ktorým sa mení a dopĺňa rozhodnutie 1999/70/ES o externých audítoroch národných centrálnych bánk, pokiaľ ide o externých audítorov Banco de España
(2007/97/ES)
RADA EURÓPSKEJ ÚNIE,
so zreteľom na Protokol o štatúte Európskeho systému centrálnych bánk a Európskej centrálnej banky pripojený k Zmluve o založení Európskeho spoločenstva, a najmä na jeho článok 27 ods. 1,
so zreteľom na odporúčanie Európskej centrálnej banky ECB/2006/18 z 13. novembra 2006 Rade Európskej únie o externých audítoroch Banco de España (1),
keďže:
(1)
Audity účtov Európskej centrálnej banky (ECB) a národných centrálnych bánk majú vykonávať nezávislí externí audítori, ktorých odporúča Rada guvernérov ECB a schvaľuje Rada.
(2)
Podľa článku 4 ods. 2 zákona č. 13/1994 o nezávislosti Banco de España a podľa článku 29 ods. 3 a článku 31 jej rokovacieho poriadku účty Banco de España overujú nezávislí externí audítori v zmysle článku 27 Protokolu o štatúte Európskeho systému centrálnych bánk a Európskej centrálnej banky, a to v súlade so zákonom č. 19/1988 o účtovnom audite (2), pokiaľ ide o spôsobilosť, mandát a rotáciu audítorov.
(3)
Mandát súčasného externého audítora Banco de España sa skončí po vykonaní auditu za finančný rok 2005. Preto je nevyhnutné vymenovať externého audítora od začiatku finančného roku 2006.
(4)
Banco de España vybrala spoločnosť Deloitte, S.L., ako svojho externého audítora na finančné roky 2006 až 2008. Jej mandát možno následne každoročne obnoviť až do konca finančného roku 2012.
(5)
ECB je toho názoru, že externí audítori vybraní Banco de España spĺňajú požiadavky nevyhnutné na vymenovanie, a Rada guvernérov ECB preto odporúča vymenovanie spoločnosti Deloitte, S.L., na finančné roky 2006 až 2008 a jej mandát možno následne každoročne obnoviť až do konca finančného roku 2012.
(6)
Je vhodné postupovať podľa odporúčania Rady guvernérov ECB a zodpovedajúcim spôsobom zmeniť a doplniť rozhodnutie 1999/70/ES (3),
ROZHODLA TAKTO:
Článok 1
Článok 1 ods. 3 rozhodnutia 1999/70/ES sa nahrádza takto:
„3. Týmto sa schvaľuje spoločnosť Deloitte, S.L., ako externý audítor Banco de España na finančné roky 2006 až 2008.
Tento mandát možno následne každoročne obnoviť až do konca finančného roku 2012.“
Článok 2
Toto rozhodnutie sa oznámi Európskej centrálnej banke.
Článok 3
Toto rozhodnutie sa uverejní v Úradnom vestníku Európskej únie.
V Bruseli 12. februára 2007